Wen: ‘Thys & Trix’ nou beskikbaar op DVD | Maroela Media
Die aksiebelaaide komedie Thys & Trix, met Bouwer Bosch en Leandie du Randt Bosch in die hoofrolle, is nou op DVD en DStv Box Office beskikbaar.
Fliekvlooie wêreldwyd kan ook in die pret deel deur die fliek op iTunes af te laai of op Vimeo te huur.
Thys (Bosch) en Trix (Du Randt Bosch) is broer en suster en ook ywerige maar onbeholpe polisielede. Hul onderlangse twis veroorsaak dat hulle geskors word nadat hulle die polisiediens wéér in die verleentheid stel.
Speurder Solomons (Brendon Daniels) ondersoek die bedrywighede van ŉ misdaadsindikaat op ŉ eksklusiewe gholflandgoed buite Mosselbaai. Vanweë hul “vanilla-voorkoms” word Thys en Trix vir die eerste keer uitgesonder as die bekwaamste span om ŉ ondersoek te lei, of eerder te laat ly, maar die feit dat hulle moet voorgee om ŉ getroude paartjie te wees om die ondersoek geloofwaardig te maak, bemoeilik die situasie.
Solomons sal hulle vergesel, maar is glad nie ingenome met die feit dat hy die “butler” gaan wees nie. Kort voor lank het hulle ŉ lys van verdagtes. Op die lys is hul bure: die alfa-paartjie André en Chandré Janse van Rensburg (Zak Hendrikz en Dorette Potgieter); die alternatiewe, hippie-paartjie Ben en June Marais (Ivan Zimmerman en Chanelle de Jager); die Le Rouxs, die gay-paartjie (Deon Coetzee en Charlie Bouguenon) en Heidi, die weduwee wat Thys se oog vang (Carine Rous).
Is enige van Thys en Trix se nuwe bure moontlik betrokke by die vervaardiging en verspreiding van MTHC, ŉ verlammende hallusineringsmiddel?
Thys & Trix, ’n rolprent deur The Film Factory en Bouwer Bosch Films, is vervaardig deur Danie Bester, Bouwer Bosch en Leandie du Randt Bosch. Quentin C. Krog het die regie behartig.
Die DVD is beskikbaar by alle groot DVD-handelaars, insluitend Musica en CNA.
Twee gelukkige lesers staan elkeen die kans om ŉ Thys & Trix-geskenkpak te wen. Een gelukkige wenner staan die kans om ŉ DVD en ŉ XXL T-hemp te wen, terwyl nog ŉ leser die kans staan om ŉ DVD en ŉ bottel van die Trix-rooiwyn, wat spesiaal deur Hermanuspietersfontein vir die rolprent gemaak is, te wen. Die sperdatum om in te skryf is Vrydag 23 November om 09:00.
The Film Factory hanteer die versending van die prys.